钦定古今图书集成/明伦汇编/官常典/第612卷 > 周昕
## 钦定古今图书集成/明伦汇编/官常典/第612卷 > 周昕

按《广东通志》：“昕字君光，徐州下邳人。桓帝时，举孝廉，
拜尚书侍郎，迁固始与相，寻转桂阳太守。乐昌县西
一百十八里为武溪，惊湍激石，奔流数百里。昔马援
南征，其门人辕寄生善吹笛，援为作歌和之，名《武溪
深》。其辞曰：‘滔滔武溪一何深，鸟飞不度，兽不能临。嗟
哉武溪何毒淫崄可知已’。”昕至郡，命能吏督夫徙磐
石，投之穷壑，彝高填下，凿截回曲，因势导之。崄阻既
平，汹涌遂绝，六泷悉奠水合流，行旅无舟楫忧，昕之
功也。熹平三年，曲江人于泷头、泷口并为立庙，勒石
纪功，至今颂之不衰云。